Gauteng gebruik pandemie om hospitaalbestuur te verbeter(Argieffoto: Ayanda Ndamane/ANA) Die waarnemende LUR vir gesondheid in Gauteng, Jacob Mamabolo, het Maandag die gemeenskap van Gauteng se Wes-Rand die versekering gegee dat die Anglo Gold Ashanti-hospitaal, wat as deel van die noodreaksie op die Covid-19-pandemie deur die mynmaatskappy geskenk is, voortaan steeds gebruik gaan word om gehaltegesondheidsorg in die streek te verskaf. Mamabolo het vroeër ŉ voorlopige oudit gedoen oor Covid-19-gesondheidsinstellings in Gauteng en sê die provinsie is verbind daartoe om ná die pandemie in sogenaamde nalatenskapprojekte te belê. Dit sluit in groot opknappingswerk en bykomende beddens by bestaande hospitale. Volgens Mamabolo is die Anglo Gold Ashanti-hospitaal een van dié langtermynbeleggings vir die Gautengse departement van gesondheid. Die fasiliteit gaan eindelik ŉ hospitaal met 175 beddens wees en sal waarskynlik as streekshospitaal geklassifiseer word. Dit gaan volgens die departement die dringende tekort aan hoësorgbeddens in die Wes-Rand-distrik verminder en druk op die Leratong- en Carletonville-hospitaal verlig. Dit sal deel vorm van die Charlotte Maxeke Johannesburg- akademiese hospitaalgroepering en gaan algemene mediese sorg, asook sorg vir geestesgesondheidpasiënte verskaf. “Die Anglo Gold Ashanti-hospitaal vorm deel van ŉ belangrike ingryping om te verseker dat die gemeenskap ná die pandemie beter daaraan toe is, aangesien hulle in die toekoms toegang tot beter infrastruktuur sal hê,” het Mamabolo gesê. Die departement sê hy het die pandemie ook gebruik om samewerking tussen hospitale en die bestuur van beddens te verbeter.